**Številka: 041-58/2024-3**

**Datum: 24. 9. 2024**

**N A V O D I L A**

Državna volilna komisija (v nadaljevanju: DVK) je v zvezi z izvedbo nadomestnih volitev člana državnega sveta – predstavnika lokalnih interesov, ki bodo 14. 11. 2024, na 87. seji, dne 24. 9. 2024,

**sprejela**

za zagotovitev zakonitosti izvedbe nadomestnih volitev člana državnega sveta – predstavnika lokalnih interesov, ki bodo 14. 11. 2024, ter enotne uporabe določb Zakona o državnem svetu (Uradni list RS, št. 100/05 – UPB, 95/09 – odl. US, 21/13 – ZFDO-F, 81/18 – odl. US, 16/23 in 12/24 – ZVDZ-E; v nadaljevanju: ZDSve) in Zakona o volitvah v državni zbor (Uradni list RS, št. 109/06 – UPB, 54/07 – odl. US, 23/17, 29/21 in 12/24; v nadaljevanju: ZVDZ) naslednja **strokovna navodila, usmeritve in priporočila** pristojni volilni komisiji volilne enote:

1. Predsednica Državnega zbora Republike Slovenije je z Odlokom o razpisu nadomestnih volitev v državni svet (Uradni list RS, št. 80/24) razpisala nadomestne volitve člana državnega sveta – predstavnika lokalnih interesov, ki bodo v četrtek, 14. 11. 2024.
2. Roki za izvedbo volilnih opravil začnejo teči v petek, 27. 9. 2024.
3. Nadomestne volitve v državni svet se opravijo v 13. volilni enoti za volitve člana državnega sveta - predstavnika lokalnih interesov, ki po Zakonu o določitvi volilnih enot za volitve predstavnikov lokalnih interesov v državni svet (Uradni list RS, št. 48/92; v nadaljevanju: ZDVEDS) obsega območja občin: Bovec, Cerkno, Idrija, Kobarid in Tolmin (sedež: Tolmin). Vse navedene občine so razporejene v 13. volilno enoto, ker so nastale na območju občin, ki jih sicer našteva ZDVEDS v 3. členu.
4. Nadomestne volitve v državni svet ureja ZDSve. Po 7. členu ZDSve volitve v državni svet vodijo in izvajajo volilni organi, imenovani po ZVDZ, če ni z ZDSve drugače določeno. Za izvedbo volitev članov državnega sveta v lokalnih skupnostih skrbijo VKVE in DVK. Na podlagi 10. člena ZDSve se glede vprašanj, ki s tem zakonom niso posebej urejena, smiselno uporabljajo določbe ZVDZ.
5. Za izvedbo postopkov potrjevanja kandidatur, sestavo seznama potrjenih kandidatur, potrjevanja seznama izvoljenih predstavnikov v volilno telo ter za sklic in izvedbo volilnega zbora v 13. volilni enoti za volitve člana državnega sveta – predstavnika lokalnih interesov je pristojna volilna komisija volilne enote Postojna (številka volilne enote: 2000) za volitve poslancev v državni zbor, s sedežem na Upravni enoti Postojna (v nadaljevanju: VKVE 2000 Postojna).
6. Pred vlaganjem seznama izvoljenih predstavnikov v volilno telo in kandidatur za člana državnega sveta – predstavnika lokalnih interesov so predlagatelji dolžni obvestiti VKVE 2000 Postojna o dnevu in uri vložitve seznama in kandidatur. DVK je na 43. seji sprejela sklep, št. 041-115/2022-9, o neposrednem vlaganju dokumentov (glej prilogo).
7. **Volitve predstavnikov lokalnih skupnosti (elektorjev) v volilno telo** 
   1. Lokalne skupnosti izvolijo predstavnike (elektorje) v volilno telo po lastnih pravilih. Število izvoljenih elektorjev se določi skladno z drugim odstavkom 40. člena ZDSve, pri čemer se upošteva stanje števila prebivalcev v posamezni občini po uradnih podatkih Statističnega urada RS na dan 1. 1. 2024. DVK je sprejela sklep o številu elektorjev po občinah za izvedbo nadomestnih volitev v državni svet, ki bodo 14. 11. 2024.
   2. Občinski sveti lokalnih skupnosti seznam elektorjev v volilnem telesu za nadomestne volitve člana državnega sveta – predstavnika lokalnih interesov predložijo VKVE 2000 Postojna najpozneje v ponedeljek, 14. 10. 2024. Pred vlaganjem seznama elektorjev so predlagatelji dolžni obvestiti VKVE 2000 Postojna o dnevu in uri vložitve.

Seznamu je treba priložiti:

* pravila lokalne skupnosti, na podlagi katerih so bili izvoljeni elektorji,
* zapisnik o seji občinskega sveta, na kateri so bili izvoljeni elektorji.
  1. VKVE 2000 Postojna mora preizkusiti:
* ali imajo elektorji volilno pravico in stalno prebivališče v volilni enoti,
* ali je število elektorjev enako ali manjše glede na dovoljeno število izvoljenih elektorjev,
* ali so bili elektorji izvoljeni skladno s pravili.

* 1. Na podlagi preizkusa VKVE 2000 Postojna odloči o potrditvi oziroma zavrnitvi seznama elektorjev v volilno telo. Odločbo vroči županu občine.
  2. V postopku preizkusa VKVE 2000 Postojna uporabi uradne podatke Statističnega urada RS na dan 1. 1. 2024.
  3. Število prebivalcev v lokalni skupnosti na dan 1. 1. 2024 ter najvišje dovoljeno število izvoljenih elektorjev v volilno telo se objavi na spletni strani DVK.

1. **Kandidatura za člana državnega sveta – predstavnika lokalnih interesov**
   1. Občinski sveti lokalnih skupnosti predložijo VKVE 2000 Postojna kandidature za člana državnega sveta – predstavnika lokalnih interesov najpozneje v ponedeljek, 14. 10. 2024. Pred vlaganjem kandidatur za člana državnega sveta – predstavnika lokalnih interesov so predlagatelji dolžni obvestiti VKVE 2000 Postojna o dnevu in uri vložitve kandidature. DVK je na 43. seji sprejela sklep, št. 041-115/2022-9, o neposrednem vlaganju dokumentov (glej prilogo).
   2. Občinski svet lokalne skupnosti lahko določi samo eno kandidaturo za člana državnega sveta – predstavnika lokalnih interesov.
   3. Kandidaturi mora biti priloženo:

* soglasje kandidata, ki je nepreklicno,
* pravila, na podlagi katerih je bila določena kandidatura,
* zapisnik o seji organa, ki je določil kandidaturo.

1. **Sklic volilnega zbora**
   1. Predsednik VKVE 2000 Postojna najpozneje 29. 10. 2024 skliče volilni zbor volilnega telesa za izvolitev člana državnega sveta – predstavnika lokalnih interesov v 13. volilni enoti.
   2. Prostor, kjer se izvaja volilni zbor, mora biti dostopen za invalide.
   3. O poteku volilnega zbora je DVK sprejela posebno navodilo.
2. VKVE 2000 Postojna predloži DVK zapisnik o ugotovitvi izida glasovanja in izida volitev v 13. volilni enoti najpozneje v ponedeljek, 18. 11. 2024.
3. To navodilo začne veljati z dnem sprejetja in se objavi na spletni strani DVK.
4. DVK je sprejela to navodilo na podlagi 7. in 12. člena ZDSve ter 46. člena Poslovnika DVK (Uradni list RS, št. 10/20) v sestavi: predsednik Peter Golob, člani Mitja Šuligoj, Miroslav Pretnar, Drago Zadergal in namestnika člana dr. Janez Pogorelec in Terezija Trupi. Navodilo je sprejela soglasno.

Peter Golob

predsednik

Priloga: Sklep DVK, št. 041-115/2022-9 z dne 5. 10. 2024.